EURÓPSKA KOMISIA V Bruseli7. 6. 2022 COM(2022) 292 final SPRÁVA KOMISIE EURÓPSKEMU PARLAMENTU, RADE A DVORU AUDÍTOROV





























































Výročná správa o vnútorných auditoch vykonaných v roku 2021 pre orgán udeľujúci absolutórium {SWD(2022) 160 final}



Obsah 1.Ciele a rozsah správy 2.Úloha Útvaru pre vnútorný audit: zodpovednosť, nezávislosť a objektívnosť 3.Prehľad audítorskej činnosti 3.1.Plnenie plánu auditu na rok 2021 3.2.Štatistické údaje o odporúčaniach Útvaru pre vnútorný audit 4.Závery vychádzajúce z audítorskej činnosti vykonanej v roku 2021 4.1.Závery o auditoch výkonnosti 4.1.1.Pripravenosť na vykonávanie viacročného finančného rámca na roky 2021 – 2027 4.1.2.Stratégie dohľadu v súvislosti s vykonávaním programov tretími stranami 4.1.3.Systémy vnútornej kontroly vo vybraných generálnych riaditeľstvách: zákonnosť a správnosť, dodržiavanie pravidiel 4.1.4.Vykonávanie práva EÚ 4.1.5.Bezpečnosť informačných technológií 4.1.6.Ostatné procesy 4.2.Obmedzené závery Útvaru pre vnútorný audit 4.3.Celkové stanovisko k finančnému riadeniu Komisie 5.Konzultácie s výborom Komisie pre finančné nezrovnalosti 6.Zmierňujúce opatrenia v súvislosti s možným konfliktom záujmov (medzinárodné štandardy pre vnútorný audit) – vyšetrovanie európskeho ombudsmana

1.Ciele a rozsah správy Táto správa v rámci postupu udelenia absolutória informuje Európsky parlament a Radu o vnútorných auditoch vykonaných v roku 2021 Útvarom pre vnútorný audit Európskej komisie v generálnych riaditeľstvách, útvaroch a vo výkonných agentúrach Komisie. Správa obsahuje: i) súhrn údajov o počte a type vykonaných vnútorných auditov; ii) zhrnutie vydaných odporúčaní a iii) opatrenia prijaté na základe týchto odporúčaní. V súlade s článkom 118 ods. 8 a článkom 247 nariadenia o rozpočtových pravidlách Komisia predkladá správu Európskemu parlamentu a Rade. Táto správa vychádza zo správy vypracovanej v súlade s článkom 118 ods. 4 nariadenia o rozpočtových pravidlách vnútorným audítorom Komisie vo vzťahu k audítorským a poradenským správam, ktoré Útvar pre vnútorný audit vypracoval v roku 2021. 2.Úloha Útvaru pre vnútorný audit: zodpovednosť, nezávislosť a objektívnosť Úlohou Útvaru pre vnútorný audit je posilňovať a chrániť organizačnú hodnotu poskytovaním uistenia, poradenstva a poznatkov, ktoré sú objektívne a založené na rizikách. Útvar pre vnútorný audit pomáha Komisii uskutočňovať jej ciele vnášaním systematického, disciplinovaného prístupu na účely hodnotenia a zvyšovania účinnosti procesov riadenia rizík, kontroly a správy. Medzi jeho úlohy patrí hodnotenie a vydávanie náležitých odporúčaní na zlepšenie procesov riadenia rizík, kontroly a správy v snahe dosiahnuť tieto tri ciele: i) podporovanie náležitej etiky a hodnôt v rámci organizácie; ii) zabezpečenie účinného organizačného riadenia výkonnosti a zodpovednosti a iii) účinné oznamovanie informácií o rizikách a kontrole príslušným oblastiam organizácie. Útvar pre vnútorný audit sa tak snaží podporovať kultúru efektívneho a účinného riadenia v rámci Komisie a jej útvarov. Nezávislosť práce Útvaru pre vnútorný audit je zakotvená v nariadení o rozpočtových pravidlách a jeho poverovacej listine, ktorú schválila Komisia. V tejto poverovacej listine sa stanovuje, že audítori Útvaru pre vnútorný audit si v záujme zabezpečenia objektívnosti svojich posudkov a zabránenia konfliktu záujmov musia zachovávať svoju nezávislosť vo vzťahu k činnostiam a operáciám, ktoré skúmajú. Ak dôjde k skutočnému alebo zdanlivému narušeniu ich objektívnosti, podrobné informácie o tejto skutočnosti by sa mali zverejniť. Ak to vnútorný audítor považuje za potrebné, môže sa obrátiť priamo na predsedu Komisie a/alebo na kolégium. Útvar pre vnútorný audit vykonáva svoju prácu v súlade s nariadením o rozpočtových pravidlách, Medzinárodnými štandardmi pre profesionálne vykonávanie vnútorného auditu a Etickým kódexom Inštitútu vnútorných audítorov. Útvar pre vnútorný audit podáva správy a funkčne sa zodpovedá Výboru pre pokrok v oblasti auditu. Útvar pre vnútorný audit: i) informuje Výbor pre pokrok v oblasti auditu o závažných otázkach vyplývajúcich z auditov útvaru a o možných zlepšeniach kontrolovaných procesov; ii) predkladá výročné celkové stanovisko k stavu finančného riadenia v Komisii; a iii) (aspoň raz ročne) podáva správu o svojich úlohách a ich plnení, ako sa uvádza v jeho ročnom pláne auditu. Predkladané správy sa zaoberajú závažnými rizikami, aspektmi kontroly, otázkami inštitucionálnej správy a riadenia a ďalšími otázkami. Výbor pre pokrok v oblasti auditu pomáha kolégiu komisárov pri plnení jeho záväzkov vyplývajúcich zo zmlúv, nariadenia o rozpočtových pravidlách a iných zákonných nástrojov. Robí to: i) zabezpečovaním nezávislosti Útvaru pre vnútorný audit; ii) monitorovaním kvality práce pri vnútornom audite; iii) zabezpečovaním toho, aby útvary Komisie náležite zohľadňovali odporúčania vyplývajúce z vnútorného a vonkajšieho auditu a iv) zabezpečovaním toho, aby boli v nadväznosti na tieto odporúčania prijaté náležité následné opatrenia. Týmto spôsobom Výbor pre pokrok v oblasti auditu pomáha zlepšovať účinnosť a efektívnosť Komisie pri dosahovaní jej cieľov. Výbor pre pokrok v oblasti auditu zároveň uľahčuje vykonávanie dohľadu kolégia nad postupmi Komisie v oblasti správy, riadenia rizík a vnútornej kontroly. Útvar pre vnútorný audit nevykonáva audit systémov kontroly finančných prostriedkov EÚ zavedených členskými štátmi. Tieto audity siahajú až po úroveň jednotlivých prijímateľov a vykonávajú ich vnútorní audítori členských štátov, vnútroštátne orgány auditu, iné generálne riaditeľstvá Komisie a Európsky dvor audítorov. Útvar pre vnútorný audit však vykonáva audit opatrení, ktoré prijala Komisia na účely dohľadu nad i) orgánmi v členských štátoch a ii) inými orgánmi, ktoré sú zodpovedné za rozdeľovanie finančných prostriedkov EÚ, ako je Organizácia Spojených národov, a na účely ich auditu. Ako sa stanovuje v nariadení o rozpočtových pravidlách, Útvar pre vnútorný audit môže tieto úlohy vykonávať na mieste, a to aj v členských štátoch. 3.Prehľad audítorskej činnosti 3.1.Plnenie plánu auditu na rok 2021 Útvar pre vnútorný audit zaviedol plán auditu na rok 2021 v kontexte pandémie COVID-19 v úplnom súlade s uplatniteľnými dohodami o pracovných podmienkach Komisie na inštitucionálnej úrovni. Napriek výzvam, ktoré priniesli tieto okolnosti, Útvar pre vnútorný audit splnil 143 „záväzkov“ (audity, konzultácie, následné opatrenia a preskúmania) a vypracoval 148 správ (vrátane oznámení o následnom audite a záverečných poznámok). Toto sa dosiahlo využitím digitalizačných možností dostupných v rámci Komisie s nástrojmi, ktoré podporujú efektívne a účinné procesy auditu na diaľku. Celkový počet a prehľad jednotlivých typov splnených záväzkov a dokončených správ je uvedený v grafoch ďalej v texte. K dátumu uzávierky 31. januára 2022 bolo vykonaných 100 % plánu auditu na rok 2021 aktualizovaného v polovici roka s cieľom zohľadniť vyvíjajúce sa riziká. Zdroj: Európska komisia, Útvar pre vnútorný audit. Pôvodný plán na rok 2021 obsahoval 38 záväzkov v oblasti auditu (audity, preskúmania a konzultačné záväzky, ale bez následných opatrení), ktoré sa mali dokončiť do dátumu uzávierky 31. januára 2022. Pôvodný plán z roku 2021 okrem toho zahŕňal 35 dodatočných záväzkov s naplánovaným začiatkom pred 31. januárom 2022 a ukončením po tomto dátume. Pôvodný plán na rok 2021 bol aktualizovaný v septembri a októbri 2021. Výbor pre pokrok v oblasti auditu zohľadnil pôvodné, ako aj aktualizované plány. Útvar pre vnútorný audit plánuje svoju audítorskú činnosť na základe posúdenia rizika a analýzy kapacít. Vyžaduje sa to v jeho poverovacej listine a podľa medzinárodných štandardov, pričom cieľom je vymedziť plán, ktorý zahŕňa oblasti s najvyšším rizikom, vďaka čomu sa maximalizuje pridaná hodnota Útvaru pre vnútorný audit a pomáha sa tak zabezpečiť čo najlepšie využitie zdrojov a efektívne a účinné vykonávanie plánu auditu. Jeho plnenie sa pravidelne monitoruje a podľa potreby prispôsobuje. 3.2.Štatistické údaje o odporúčaniach Útvaru pre vnútorný audit V grafe sa uvádza počet odporúčaní, ktoré vydal Útvar pre vnútorný audit v roku 2021.

Zdroj: Európska komisia, Útvar pre vnútorný audit. Výboru pre pokrok v oblasti auditu bol poskytnutý ročný komplexný prehľad následných opatrení Útvaru pre vnútorný audit v súvislosti s odporúčaniami vyplývajúcimi z vnútorného auditu, ktoré boli k dátumu uzávierky 31. januára 2022 oneskorené o viac ako šesť mesiacov. Útvar pre vnútorný audit okrem toho vypracúva tri ďalšie štvrťročné správy o vykonávaní značne oneskorených odporúčaní, o ktorých sa diskutuje na zasadnutiach prípravnej skupiny Výboru pre pokrok v oblasti auditu. Kontrolované subjekty v roku 2021 akceptovali všetky odporúčania Útvaru pre vnútorný audit okrem jedného. Vo všetkých prípadoch kontrolované subjekty vypracovali akčné plány, ktoré potom predložili Útvaru pre vnútorný audit, ktorý ich následne posúdil ako uspokojivé. K dátumu uzávierky 31. januára 2022 kontrolované subjekty vyhodnotili 652 (74 %) z celkových 881 (vrátane čiastočne) akceptovaných odporúčaní vydaných Útvarom pre vnútorný audit počas obdobia 2017 – 2021 ako vykonané. Z toho vyplýva, že celkovo 229 odporúčaní (26 %) je stále neuzavretých. Zdroj: Európska komisia, Útvar pre vnútorný audit. Z týchto 229 neuzavretých odporúčaní sa žiadne neklasifikuje ako kritické, 72 sa klasifikuje ako veľmi dôležité a 157 sa klasifikuje ako dôležité. Z nich 65 sa klasifikuje ako oneskorené (t. j. neboli vykonané do pôvodne dohodnutého dátumu vykonania). Tieto oneskorené odporúčania predstavujú 7,4 % z celkového počtu (čiastočne) akceptovaných odporúčaní. Z týchto oneskorených odporúčaní je značne oneskorených sedem veľmi dôležitých odporúčaní (značné oneskorenie znamená, že odporúčanie je stále neuzavreté viac ako šesť mesiacov po pôvodnom dátume vykonania). Tieto značne oneskorené veľmi dôležité odporúčania predstavujú 0,8 % z celkového počtu akceptovaných odporúčaní v období 2017 – 2021 (v porovnaní s 0,6 % v predchádzajúcom období vykazovania). Okrem toho je značne oneskorené aj jedno veľmi dôležité odporúčanie, na ktoré sa nevzťahuje toto obdobie vykazovania. Útvar pre vnútorný audit má prísnu politiku následných opatrení na posudzovanie vykonávania jeho odporúčaní. Výsledky poukazujú na to, že prevažná väčšina odporúčaní Útvaru pre vnútorný audit sa vykonáva účinne a včas. Zdroj: Európska komisia, Útvar pre vnútorný audit. Celkovo sa Útvar pre vnútorný audit domnieva, že vykonávanie jeho odporúčaní je uspokojivé a porovnateľné s predchádzajúcimi obdobiami vykazovania. Tento stav naznačuje, že útvary Komisie sú pri vykonávaní kritických a veľmi dôležitých odporúčaní dôsledné, a teda zmierňujú riziká, ktoré zistil Útvar pre vnútorný audit. V každom prípade by sa mala venovať pozornosť jednotlivým odporúčaniam klasifikovaným ako veľmi dôležité, ktoré sú značne oneskorené. Časť 3 pracovného dokumentu útvarov Komisie obsahuje zhrnutie týchto veľmi dôležitých a značne oneskorených odporúčaní. 4.Závery vychádzajúce z audítorskej činnosti vykonanej v roku 2021 4.1.Závery o auditoch výkonnosti S cieľom prispieť ku kultúre Komisie založenej na výkonnosti a jej väčšiemu dôrazu na pomer ceny a kvality vykonal Útvar pre vnútorný audit v roku 2021 dva typy auditov: audity výkonnosti a komplexné audity týkajúce sa dôležitých aspektov výkonnosti. V súlade so svojou metodikou a najlepšími postupmi Útvar pre vnútorný audit pristupuje k výkonnosti nepriamo, a to posudzovaním výkonnosti útvarov pri vykonávaní politík, programov a činností so zreteľom na súvisiace riziká. Týmto prístupom chce zabezpečiť, aby mali generálne riaditeľstvá a útvary vytvorené primerané výkonnostné rámce, nástroje na meranie výkonnosti, kľúčové ukazovatele a systémy monitorovania. V ďalších častiach sa uvádzajú závery Útvaru pre vnútorný audit o rôznych aspektoch výkonnosti, na ktoré sa zameriaval pri auditoch vykonaných v roku 2021. 4.1.1.Pripravenosť na vykonávanie viacročného finančného rámca na roky 2021 – 2027 Viacročný finančný rámec na roky 2021 – 2027 a balík opatrení na obnovu v rámci nástroja NextGenerationEU by sa mali vykonávať v súlade s nariadením o rozpočtových pravidlách a mali by sa dopĺňať, pokiaľ ide o možnosti financovania a výsledky, ktoré sa majú dosiahnuť. Niekoľko auditov vykonaných v roku 2021 sa zameralo na riziká súvisiace s návrhom celkového balíka, posilnenú úlohu Komisie v niektorých oblastiach a jej nové oblasti zodpovednosti. Výsledky týchto auditov poukazujú na to, že v tejto oblasti sú v budúcnosti potrebné výrazné vylepšenia, pričom v roku 2021 bolo vydaných niekoľko veľmi dôležitých odporúčaní určených kontrolovaným generálnym riaditeľstvám. 1.V rámci jedného auditu sa posudzovala príprava na programové obdobie 2021 –2027 v Generálnom riaditeľstve pre zamestnanosť, sociálne záležitosti a začlenenie, Generálnom riaditeľstve pre námorné záležitosti a rybárstvo a Generálnom riaditeľstve pre regionálnu a mestskú politiku. Na základe tohto auditu bolo vydaných sedem veľmi dôležitých odporúčaní. Príprava generálnych riaditeľstiev na programové obdobie 2021 – 2027 je proces, ktorý v čase vypracovania audítorskej správy stále prebiehal, a preto audit v skutočnosti riešil pohyblivý cieľ. Hoci generálne riaditeľstvá navrhli a zaviedli primerané procesy na podporu začiatku programového obdobia 2021 – 2027, ich účinnosť a efektívnosť ovplyvnili dva nedostatky, najmä pokiaľ ide o podporu členských štátov a načasovanie prípravy a operačného začiatku programového obdobia.

2.Druhý audit sa týkal prípravy finančných prostriedkov Generálneho riaditeľstva pre migráciu a vnútorné záležitosti na programové obdobie 2021 – 2027. Na základe tohto auditu boli vydané dve veľmi dôležité odporúčania. Útvar pre vnútorný audit poznamenáva, že príprava programového obdobia 2021 – 2027 je proces, ktorý v čase vypracovania audítorskej správy stále prebiehal. Hoci Generálne riaditeľstvo pre migráciu a vnútorné záležitosti vypracovalo a vykonalo primerané procesy na podporu začiatku programového obdobia 2021 – 2027, pretrvávalo niekoľko nedostatkov ovplyvňujúcich ich účinnosť a efektívnosť, najmä pokiaľ ide o oneskorenia v pracovných programoch tematického nástroja a monitorovanie pokroku v programovaní na obdobie 2021 – 2027 a podávanie správ vrcholovému manažmentu. V prípade oboch auditov sa dospelo k záveru, že vzhľadom na pokračujúci charakter príprav a skutočnosť, že audity predstavovali prehľad o situácii v konkrétnom čase, môžu mať zistené nedostatky, pokiaľ zostanú neriešené, vplyv na nasledujúce fázy programového obdobia. 3.V treťom audite sa posudzovala pripravenosť Európskeho úradu pre boj proti podvodom na vykonávanie nariadenia o zriadení Európskej prokuratúry. Pri tomto audite Útvar pre vnútorný audit zistil, že systém vnútornej kontroly Európskeho úradu pre boj proti podvodom v rámci prípravy na budúcu spoluprácu s Európskou prokuratúrou nebol úplne primeraný a účinný. Zistili sa nedostatky v plánovaní a monitorovaní prípravného procesu, v usmerneniach k vyšetrovaniu a ochrane údajov a v aspektoch súvisiacich s informačnými technológiami a vydali sa tri veľmi dôležité odporúčania. 4.Štvrtý audit bol zameraný na posúdenie pripravenosti programu v oblasti hospodárskej súťaže Generálneho riaditeľstva pre hospodársku súťaž. Hoci generálne riaditeľstvo zaviedlo rámec na vykonávanie programu v oblasti hospodárskej súťaže ako súčasť viacročného finančného rámca na roky 2021 – 2027, pri audite sa zistilo, že pretrváva nedostatok vo vymedzení a v štruktúrovaní niektorých kľúčových prvkov programu v oblasti hospodárskej súťaže, čo môže mať zase vplyv na jeho účinné vykonávanie. Útvar pre vnútorný audit vydal tri veľmi dôležité odporúčania. 5.A napokon pri audite pripravenosti na nový Európsky štatistický program v rámci programového obdobia 2021 – 2027 v Eurostate sa nezistili žiadne významné problémy vo výkonnosti. 4.1.2.Stratégie dohľadu v súvislosti s vykonávaním programov tretími stranami Povoľujúci úradníci musia zaviesť primerané a účinné stratégie a činnosti pre dohľad nad účinným vykonávaním programov a ochrany rozpočtu EÚ delegovanými subjektmi a pre ich monitorovanie a pre rýchle riešenie akýchkoľvek zistených možných ťažkostí. Útvar pre vnútorný audit v predchádzajúcich rokoch vykonal niekoľko auditov mechanizmov dohľadu zavedených v generálnych riaditeľstvách a útvaroch v súvislosti s vykonávaním programov (a/alebo politík) tretími stranami. Často zistil nedostatky súvisiace s účinnosťou stratégií dohľadu. Vo svojom celkovom stanovisku k finančnému riadeniu Útvar pre vnútorný audit rovnako ako počas predchádzajúcich rokov opäť zdôraznil dôležitosť stratégií dohľadu vo vzťahu k tretím stranám, ktoré vykonávajú politiky. Zároveň sa na základe výsledkov auditov z roku 2021 dospelo k záveru, že v niektorých oblastiach politiky sa situácia zlepšuje. 1.Vo svojom strategickom pláne auditov na roky 2021 – 2023 sa Útvar pre vnútorný audit zameral na integrovaný prístup založený na riziku, aby sa v prípade potreby vykonávali audity zahŕňajúce tak partnerské generálne riaditeľstvá Komisie, ako aj decentralizované agentúry alebo iné autonómne orgány EÚ. V roku 2021 boli dokončené prvé dva viacsubjektové audity, ktoré sa na úrovni generálnych riaditeľstiev Komisie zameriavali na zavedené mechanizmy dohľadu medzi Generálnym riaditeľstvom pre energetiku a spoločným podnikom Fusion for Energy (F4E) (ktorý riadi príspevok EÚ pre projekt ITER) a medzi Generálnym riaditeľstvom pre migráciu a vnútorné záležitosti a Európskou agentúrou pre pohraničnú a pobrežnú stráž (Frontex). Výsledky boli uspokojivé, pričom v kontrolovaných generálnych riaditeľstvách Komisie neboli identifikované žiadne vysoké zvyškové riziká ani závažné nedostatky. 2.V rámci Generálneho riaditeľstva pre oblasť klímy a Generálneho riaditeľstva pre životné prostredie sa vykonal ďalší audit ich vzťahov s Európskou environmentálnou agentúrou a Európskou chemickou agentúrou. Na rozdiel od uvedených dvoch viacsubjektových auditov Útvar pre vnútorný audit nezahrnul tieto dve agentúry do rozsahu auditu, keďže audit sa začal v roku 2020 pred reorganizáciou Útvaru pre vnútorný audit. Obe generálne riaditeľstvá zaviedli primerané procesy na podporu svojich vzťahov s dotknutými decentralizovanými agentúrami. Zistilo sa však, že ich účinnosť a efektívnosť sú oslabené nedostatkom súvisiacim s úlohou Generálneho riaditeľstva pre oblasť klímy a Generálneho riaditeľstva pre životné prostredie v oblasti dohľadu nad zdrojmi Európskej environmentálnej agentúry. Ďalší nedostatok Generálneho riaditeľstva pre životné prostredie sa týkal mechanizmov dohľadu a koordinácie s Európskou environmentálnou agentúrou. 3.Napokon sa jeden audit zameral na posúdenie dohľadu vykonávaného Generálnym riaditeľstvom pre výskum a inováciu nad subjektmi podľa článku 185. Tento audit bol ukončený po predbežnom prieskume, keď inherentné riziká, ktoré boli pôvodne posúdené ako vysoké, boli audítormi opätovne posúdené ako stredné až nízke, a to najmä preto, že len dva z piatich subjektov podľa článku 185, za ktoré zodpovedá Generálne riaditeľstvo pre výskum a inováciu, budú v rámcovom programe pre výskum na roky 2021 – 2027 Horizont Európa pokračovať v súčasnej podobe. 4.1.3.Systémy vnútornej kontroly vo vybraných generálnych riaditeľstvách: zákonnosť a správnosť, dodržiavanie pravidiel Hoci Útvar pre vnútorný audit kládol v posledných rokoch väčší dôraz na otázky výkonnosti, politické zainteresované strany a Európsky dvor audítorov naďalej dôkladne kontrolujú riadenie rozpočtu EÚ Komisiou, pokiaľ ide o zákonnosť a správnosť a dodržiavanie pravidiel. Preto jednou z priorít plánu auditu na rok 2021 (na základe strategického plánu auditov na roky 2021 – 2023) bolo poskytnúť kolégiu a generálnym riaditeľstvám a útvarom opätovné uistenie o efektívnom a účinnom fungovaní systémov vnútornej kontroly, pokiaľ ide o finančné riadenie. V oblasti zdieľaného riadenia Útvar pre vnútorný audit dokončil tri audity. 1.Pri audite zameranom na prerušenie, pozastavenie a finančné opravy v prípade Európskeho štrukturálneho a investičného fondu na roky 2014 – 2020 Útvar pre vnútorný audit uznal, že Generálne riaditeľstvo pre zamestnanosť, sociálne záležitosti a začlenenie, Generálne riaditeľstvo pre námorné záležitosti a rybárstvo a Generálne riaditeľstvo pre regionálnu a mestskú politiku fungujú v rámci obmedzení veľmi náročného právneho rámca vo forme nariadenia o spoločných ustanoveniach. Najmä podmienky uplatňovania čistých finančných opráv sú prísnejšie ako pôvodné návrhy Komisie. Zistenia auditu je preto potrebné vnímať v tejto súvislosti. Útvar pre vnútorný audit dospel k záveru, že existuje niekoľko nedostatkov, ktoré majú vplyv na účinné vykonávanie procesov generálnych riaditeľstiev z dôvodu prerušení, pozastavení a finančných opráv, a preto vydal celkovo osem veľmi dôležitých odporúčaní. 2.Hlavným kontrolným mechanizmom založeným na leteckých alebo satelitných fotografiách, ktorý zaznamenáva všetky poľnohospodárske pozemky v členských štátoch, je systém identifikácie poľnohospodárskych pozemkov. Tento systém je určený na overenie oprávnenosti na dotácie na plochu v rámci spoločnej poľnohospodárskej politiky (ďalej len „SPP“) a zohráva zásadnú úlohu pri kontrole dodržiavania rôznych pravidiel v oblasti SPP, a to aj v súvislosti s ekologizáciou SPP. Útvar pre vnútorný audit zistil, že hoci Generálne riaditeľstvo pre poľnohospodárstvo a rozvoj vidieka zaviedlo primerané kontroly na podporu riadenia systémov členských štátov a monitorovanie ich kvality, ich účinnosť je ovplyvnená nedostatkami. Je potrebné zlepšiť monitorovanie posudzovania kvality systému identifikácie poľnohospodárskych pozemkov a vykonávanie následných opatrení. 3.Audit v Generálnom riaditeľstve pre poľnohospodárstvo a rozvoj vidieka týkajúci sa podpory, monitorovania a kontroly práce certifikačných orgánov neviedol k identifikácii žiadnych významných problémov s výkonnosťou. Útvar pre vnútorný audit takisto dokončil rôzne audity v oblasti priameho riadenia. 4.Pri audite vykonávania výsledkov auditu v rámci programu Horizont 2020 Útvar pre vnútorný audit zistil, že kontrolované generálne riaditeľstvá a výkonné agentúry celkovo zriadili a zaviedli primeraný a účinný systém vnútornej kontroly na účely vykonávania výsledkov auditu Útvaru pre spoločný audit. Projektoví a finanční pracovníci majú v súlade s uplatniteľnými pravidlami jasne vymedzené úlohy a zodpovednosti a k dispozícii nástroje. Stále však pretrvávajú nedostatky, pokiaľ ide o monitorovanie a podávanie správ o vykonávaní výsledkov ex post auditu. 5.Útvar pre vnútorný audit preskúmal aj iniciatívu Komisie týkajúcu sa jednotnej oblasti výmeny elektronických údajov (single electronic data interchange area – SEDIA). Cieľom SEDIA je plne automatizovať a integrovať proces nakladania s informáciami o verejnom obstarávaní a grantoch, obmedziť manuálne zadávanie údajov na nevyhnutné minimum a podporiť zosúladenie a opätovné použitie týchto údajov počas celého procesu. Účelom SEDIA je poskytnúť žiadateľom, záujemcom a uchádzačom jednotné kontaktné miesto na komunikáciu a výmenu informácií o postupoch verejného obstarávania a udeľovania grantov. Vykonávaním iniciatívy SEDIA sa podporuje dosiahnutie obchodných cieľov veľkého počtu klientov a v konečnom dôsledku celej Komisie. Keďže Európska výkonná agentúra pre výskum je nedávnou iniciatívou Komisie, ktorá je svojou povahou jedinečná, nemohla pri vykonávaní iniciatívy SEDIA využívať skúsenosti, pokiaľ ide o štruktúru správy, rámec vnútornej kontroly a systémy na podporu informačných technológií. Iniciatíva okrem toho od svojho spustenia v roku 2017 čelí značným obmedzeniam, pokiaľ ide o dostupnosť vhodných nástrojov informačných technológií. Hoci Výkonná agentúra pre výskum poskytuje služby, za ktoré je v rámci iniciatívy SEDIA fakticky zodpovedná účinným spôsobom a v súlade s nariadením o rozpočtových pravidlách a podľa dohody so svojimi klientmi, existujú nedostatky, ktoré ovplyvňujú efektívnosť poskytovania služieb súvisiacich s iniciatívou SEDIA a dodržiavanie pravidiel ochrany osobných údajov spracúvaných v kontexte operácií v rámci iniciatívy SEDIA, ktoré agentúra vykonáva.

6.Generálne riaditeľstvo pre podporu štrukturálnych reforiem prináša členským štátom EÚ čoraz väčší počet projektov technickej podpory, a to najmä prostredníctvom programu na podporu štrukturálnych reforiem na programové obdobie 2014 – 2020 a Nástroja technickej podpory na programové obdobie 2021 – 2027. Útvar pre vnútorný audit zistil, že hoci generálne riaditeľstvo celkovo navrhlo primerané procesy a kontroly na poskytovanie technickej podpory členským štátom v rámci programu na podporu štrukturálnych reforiem, existujú nedostatky, pokiaľ ide o jeho kapacity v oblasti IT (nástroje, usmernenia a postupy) na monitorovanie účinného vykonávania projektov. 7.Stanovenie zákonných práv a výpočet individuálnych nárokov sú základnými službami, ktoré poskytuje Úrad pre správu a úhradu individuálnych nárokov súčasným a bývalým zamestnancom Európskej komisie a iných inštitúcií a orgánov EÚ. Úrad spracúva veľký objem transakcií týkajúcich sa rôznych kategórií práv na základe komplexného právneho základu pre rôzne inštitúcie a klientov EÚ s rôznorodými charakteristikami a potrebami. Hoci úrad v tomto náročnom prostredí navrhol primeraný kontrolný rámec na zabezpečenie správneho stanovenia práv a výpočtu nárokov pre súčasných a bývalých zamestnancov, pretrváva veľmi významný nedostatok, pokiaľ ide o účinnosť a efektívnosť jeho stratégie kontroly. 8.V rámci auditov zameraných na: 1. riadenie grantov programu Horizont 2020 vo Výkonnej agentúre Európskej rady pre výskum; 2. granty z nástroja predvstupovej pomoci II v rámci priameho riadenia v Generálnom riaditeľstve pre susedstvo a rokovania o rozšírení a 3. procesy uzatvárania predchádzajúcich programov (vykonávaných v rámci rôznych spôsobov plnenia rozpočtu) Generálneho riaditeľstva pre susedstvo a rokovania o rozšírení Útvar pre vnútorný audit nezistil žiadne významné problémy. 4.1.4.Vykonávanie práva EÚ Kľúčovou zodpovednosťou generálnych riaditeľstiev je podporovať, monitorovať a presadzovať vykonávanie a uplatňovanie práva Európskej únie (EÚ) (ďalej len „acquis“). 1.V dvoch auditoch sa posudzovalo, ako dotknuté generálne riaditeľstvá: 1. aktívne podporujú a monitorujú členské štáty pri správnom vykonávaní a uplatňovaní právnych predpisov EÚ pred nadobudnutím ich účinnosti a posudzujú transpozíciu smerníc EÚ; 2. monitorujú priebežné uplatňovanie práva EÚ vrátane vybavovania sťažností zainteresovaných strán a riadenia prípadov začatých z vlastnej iniciatívy a 3. riadia presadzovanie prípadných porušení a nedostatkov na základe dialógov s členskými štátmi a postupov v prípade nesplnenia povinnosti. 2.Útvar pre vnútorný audit uznal osobitné výzvy v oblasti zdrojov, ktorým čelí Generálne riaditeľstvo pre energetiku v snahe dosiahnuť rovnováhu medzi čoraz náročnejším portfóliom zodpovedností, najmä pokiaľ ide o dosahovanie cieľov Európskej zelenej dohody, a zvyšujúcim sa pracovným zaťažením spojeným s novými politickými a legislatívnymi iniciatívami. Útvar pre vnútorný audit dospel k záveru, že hoci Generálne riaditeľstvo pre energetiku celkovo navrhlo primerané vnútorné kontroly na podporu, monitorovanie a presadzovanie uplatňovania právnych predpisov EÚ v oblasti energetiky, pretrvávajú nedostatky, pokiaľ ide o dohľad nad riadením procesu hodnotenia súladu, čo zase ovplyvňuje jeho účinnosť a efektívnosť. 3.Na úrovni Generálneho riaditeľstva pre mobilitu a dopravu zabezpečuje zavedený systém vnútornej kontroly účinnú podporu, monitorovanie a presadzovanie uplatňovania právnych predpisov EÚ v oblasti dopravy. 4.Tretí audit sa okrem toho zameral na proces podávania sťažností zainteresovaných strán na Generálnom riaditeľstve pre vnútorný trh, priemysel, podnikanie a MSP. Nezistili sa žiadne významné problémy s výkonnosťou. 4.1.5.Bezpečnosť informačných technológií Útvar pre vnútorný audit vykonal dva audity týkajúce sa bezpečnosti informačných technológií: audit na ústrednej úrovni týkajúci sa riadenia a monitorovania dodržiavania súladu s rámcom Komisie pre bezpečnosť informačných technológií a audit na miestnej úrovni vo viacerých generálnych riaditeľstvách týkajúci sa bezpečnosti informačných technológií v oblasti ľudských zdrojov. 1.Prvý audit týkajúci sa riadenia a monitorovania dodržiavania súladu odhalil rozsah tejto úlohy a výzvy, ktorým čelí Generálne riaditeľstvo pre informatiku, v súvislosti so získavaním informácií od generálnych riaditeľstiev, pokiaľ ide o dodržiavanie požiadaviek na veľmi vysoký počet kontrol informačnej bezpečnosti, najmä ak majú mnohé ďalšie priority. Hoci Generálne riaditeľstvo pre informatiku zaviedlo potrebné inštitucionálne nástroje na podporu účinného vykonávania požiadaviek na bezpečnosť informačných technológií v celej Komisii, významné nedostatky pretrvávajú v dvoch oblastiach: 1. v riadení dodržiavania požiadaviek na bezpečnosť informačných technológií a v postupoch podávania správ a 2. v procese riadenia dodržiavania požiadaviek. 2.Vzhľadom na citlivú povahu informácií, s ktorými sa zaobchádza v útvaroch v oblasti ľudských zdrojov, je nevyhnutné mať vysoko zabezpečené systémy informačných technológií a primerané kontroly bezpečnosti. Na základe auditu sa dospelo k zmiešaným výsledkom, pokiaľ ide o dôležitosť zistených problémov, a k záveru, že bezpečnosť informačných technológií je medzi útvarmi na rôznych úrovniach vyspelosti. Pokiaľ ide o Generálne riaditeľstvo pre ľudské zdroje a bezpečnosť, niekoľko významných nedostatkov priviedlo Útvar pre vnútorný audit k záveru, že je potrebné ďalej zlepšovať procesy správy, riadenia a kontroly informačných technológií, aby sa zistené riziká dostatočne zmiernili. V úrade pre správu a úhradu individuálnych nárokov a v Európskom úrade pre výber pracovníkov bola situácia napriek určitým nedostatkom celkovo pozitívna. Pokiaľ ide o úlohu, ktorú zohráva Generálne riaditeľstvo pre informatiku ako poskytovateľ služieb pre oblasť ľudských zdrojov, na základe auditu sa zistili viaceré významné nedostatky týkajúce sa komunikácie s príslušnými generálnymi riaditeľstvami/útvarmi. 4.1.6. Ostatné procesy Dva audity sa zamerali na posúdenie aspektov výkonnosti ostatných procesov (externé riadenie zainteresovaných strán a krízovej komunikácie) s uspokojivými výsledkami. Útvar pre vnútorný audit nezistil žiadne významné nedostatky. 4.2.Obmedzené závery Útvaru pre vnútorný audit Vo februári 2022 Útvar pre vnútorný audit vydal obmedzené závery o stave vnútornej kontroly pre každé generálne riaditeľstvo a každý útvar. Tieto obmedzené závery prispeli k výročným správam o činnosti príslušných generálnych riaditeľstiev a útvarov za rok 2021. Vychádzali z auditov vykonaných za posledné tri roky a týkali sa všetkých vydaných neuzavretých odporúčaní. Záver Útvaru pre vnútorný audit o stave vnútornej kontroly sa obmedzuje na systémy riadenia a kontroly, ktoré boli predmetom auditu. Nevzťahuje sa na systémy, ktoré v posledných troch rokoch neboli kontrolované Útvarom pre vnútorný audit. 4.3.Celkové stanovisko k finančnému riadeniu Komisie Ako sa vyžaduje v jeho poverovacej listine, Útvar pre vnútorný audit vydáva výročné celkové stanovisko k finančnému riadeniu Komisie. Toto stanovisko vychádza z auditov v oblasti finančného riadenia v Komisii vykonaných Útvarom pre vnútorný audit počas predchádzajúcich troch rokov (2019 až 2021). Zohľadňujú sa v ňom aj informácie z iných zdrojov, konkrétne zo správ Európskeho dvora audítorov. Celkové stanovisko sa vydáva súbežne s touto správou a týka sa toho istého roku. Na základe týchto informácií z auditu vnútorný audítor dospel k záveru, že Komisia v roku 2021 zaviedla postupy riadenia, riadenia rizík a vnútornej kontroly, ktoré ako celok poskytujú primerané uistenie, pokiaľ ide o dosiahnutie jej finančných cieľov. Celkové stanovisko je však s výhradou vzhľadom na výhrady uvedené vo vyhláseniach o vierohodnosti, ktoré povoľujúci úradníci vymenovaní delegovaním vydali vo svojich výročných správach o činnosti.

Vnútorný audítor pri vypracovaní celkového stanoviska prihliadal aj na kombinovaný vplyv všetkých odhadovaných súm vystavených riziku pri platbe, keďže tie presahujú výšku výdavkov, na ktoré sa vzťahuje výhrada. Celkové sumy vystavené riziku pri platbe predstavujú najlepší odhad povoľujúcich úradníkov vymenovaných delegovaním, pokiaľ ide o výšku výdavkov, ktoré neboli schválené v súlade s platnými zmluvnými a regulačnými ustanoveniami v čase platby v roku 2021. Vo svojich výročných správach o činnosti generálne riaditeľstvá/útvary odhadujú sumy vystavené riziku pri platbe celkovo v rozpätí približne od 2 784 mil. EUR do 3 249 mil. EUR. To zodpovedá 1,6 % až 1,9 % celkových príslušných výdavkov z rozpočtu Komisie, Európskeho rozvojového fondu a trustových fondov EÚ v roku 2021, a teda nedosahuje úroveň významnosti 2 % vymedzenú v pokynoch týkajúcich sa prípravy výročných správ o činnosti za rok 2021. V týchto sumách vystavených riziku pri platbe v roku 2021 ešte nie sú zahrnuté nijaké finančné opravy a vrátené prostriedky súvisiace s nedostatkami a chybami, ktoré generálne riaditeľstvá/útvary zistia a opravia v budúcnosti z dôvodu viacročných nápravných mechanizmov zabudovaných do systémov vnútornej kontroly Komisie. Vzhľadom na tieto prvky sa Útvar pre vnútorný audit domnieva, že rozpočet EÚ je celkovo a v priebehu času primerane chránený. Bez toho, aby ďalej posilnil výhradu v rámci celkového stanoviska, Útvar pre vnútorný audit zdôraznil tieto záležitosti: 1. Plnenie rozpočtu EÚ v kontexte krízy súvisiacej s pandémiou COVID-19 Zdravotná, sociálna, hospodárska a finančná situácia, ktorá vznikla v dôsledku pandémie COVID-19, predstavuje pre inštitúciu potenciálne veľké, prierezové riziká, pokiaľ ide o plnenie rozpočtu EÚ a realizáciu jej politických priorít. To zahŕňa operácie týkajúce sa uistenia, dodržiavania predpisov a aspektov výkonnosti, ktoré sú súčasťou viacročného finančného rámca na roky 2014 – 2020, v prípade ktorých sa ešte musia vykonať náležité kontroly (najmä ex post), ako aj operácie ako súčasť viacročného finančného rámca na roky 2021 – 2027 a balík na oživenie v rámci nástroja NextGenerationEU. V záujme zabezpečenia náležitej ochrany rozpočtu v priebehu času proti týmto bezprecedentným problémom Útvar pre vnútorný audit zdôrazňuje, že by generálne riaditeľstvá a útvary Komisie mali aj naďalej i) riadne posudzovať riziká spôsobené pandémiou COVID-19 a súvisiace s finančným riadením z hľadiska uistenia, výkonnosti, súladu s právnym rámcom, ako aj potenciálny vplyv na účinnosť schopnosti Komisie vykonávať nápravné opatrenia so zreteľom na možné logistické obmedzenia v súvislosti s vykonávaním kontrol na mieste a na veľmi náročnú hospodársku situáciu na úrovni EÚ a na vnútroštátnej úrovni (vrátane možných konkurzov konečných prijímateľov, čo by mohlo sťažiť vymáhanie neoprávnených súm); a ii) vymedziť a vykonať vhodné zmierňujúce opatrenia, ako je prispôsobenie a opätovné vymedzenie ich stratégií kontroly. Okrem toho by generálne riaditeľstvá Komisie mali naďalej navrhovať a vykonávať primerané stratégie finančného riadenia, auditu a kontroly pre operácie na podporu obnovy v rámci programu NextGenerationEU, najmä pokiaľ ide o Mechanizmus na podporu obnovy a odolnosti. Vzhľadom na vykonávanie nového prístupu založeného na výkonnosti sa v roku 2022 majú ešte ďalej rozpracovať určité prvky návrhu stratégie kontroly týkajúce sa zákonnosti a správnosti, konkrétne postupy pozastavenia platieb a zníženia podpory v prípadoch, keď míľniky a ciele pre konkrétnu žiadosť o platbu neboli čiastočne alebo úplne splnené. Okrem toho sa musí dokončiť návrh kontroly, pokiaľ ide o zostatkovú zodpovednosť Komisie v súvislosti s inými prvkami súladu (ako je ochrana finančných záujmov Únie v prípade podvodu, korupcie a konfliktu záujmov alebo závažného porušenia povinnosti vyplývajúcej z dohody o úvere alebo financovaní). 2. Stratégie dohľadu v súvislosti s vykonávaním programov a politík tretími stranami Hoci Komisia zostáva plne zodpovedná za zabezpečenie zákonnosti a správnosti výdavkov a za správne finančné riadenie (ako aj za dosahovanie cieľov politiky), jej programy čoraz častejšie vykonávajú tretie strany. Robí sa to najmä delegovaním plnenia operačného rozpočtu EÚ alebo určitých úloh na krajiny mimo EÚ, medzinárodné organizácie alebo medzinárodné finančné inštitúcie, vnútroštátne orgány a vnútroštátne agentúry v členských štátoch, spoločné podniky, subjekty mimo EÚ a decentralizované agentúry EÚ. V určitých oblastiach politiky sa navyše čoraz častejšie používajú alternatívne mechanizmy financovania, ako sú finančné nástroje, ktoré pre Komisiu predstavujú osobitné ťažkosti a riziká, ako zdôraznil aj Európsky dvor audítorov. V záujme plnenia svojich povinností musia generálne riaditeľstvá dohliadať na vykonávanie programov a politík a v prípade potreby poskytovať usmernenie a poradenstvo. Preto musia vymedziť a vykonávať primerané, účinné a efektívne činnosti v oblasti dohľadu/monitorovania/podávania správ s cieľom zabezpečiť, aby delegované subjekty a ostatní partneri účinne vykonávali programy, náležite chránili finančné záujmy EÚ a dodržiavali dohody o delegovaní, ak je to relevantné, a aby sa prípadné zistené problémy riešili čo najskôr. Napriek tomu, že v posledných rokoch sa prijali opatrenia na úrovni ústredných útvarov, ako aj na úrovni príslušných generálnych riaditeľstiev na zmiernenie rizík zistených v dôsledku auditov, v niektorých oblastiach sú stále potrebné ďalšie zlepšenia, najmä pokiaľ ide o posúdenia pilierov v nepriamom riadení. Je to dôležité nielen v súvislosti s ukončením činností delegovaných ako súčasť viacročného finančného rámca na roky 2014 – 2020, ale ešte väčší význam to má z hľadiska zvýšenia využívania vlastného kapitálu, záruk a nástrojov na rozdelenie rizika vo viacročnom finančnom rámci na roky 2021 – 2027. 3. Podávanie správ o schopnosti viacročných systémov kontroly vykonávať nápravu Komisia spolu s členskými štátmi (v relevantných prípadoch) zaviedla viacročné systémy kontroly na zabezpečenie správneho finančného riadenia finančných prostriedkov EÚ. Tieto systémy zahŕňajú preventívne opatrenia (t. j. kontroly na účely predchádzania chybám pred uskutočnením platieb), ako aj nápravné opatrenia (t. j. kontroly vykonané po uskutočnení platieb a v relevantných prípadoch do ukončenia programov). Tieto opatrenia predstavujú celkovú schopnosť Komisie vykonávať nápravu (vrátane opatrení vykonávaných členskými štátmi). Vzhľadom na viacročný charakter systému kontroly Komisie sa výsledky kontrol vykazujú v dvoch okamihoch počas cyklu programov prostredníctvom odhadovaného rizika pri platbe (t. j. po preventívnych opatreniach) a „rizika pri ukončení“ (t. j. po preventívnych a nápravných opatreniach). „Riziko pri ukončení“ sa vypočíta odčítaním „odhadovaných budúcich opráv“ od odhadovaného „rizika pri platbe“. Útvar pre vnútorný audit celkovo berie na vedomie určité zlepšenia vo výročných správach o činnosti generálnych riaditeľstiev za rok 2021 a v (návrhu) výročnej správy o riadení a výkonnosti, pokiaľ ide o informácie o preventívnych a nápravných opatreniach uplatňovaných Komisiou a členskými štátmi. Vzhľadom na rastúci význam opráv, ktoré členské štáty vykonávajú ako neoddeliteľnú súčasť štruktúry kontroly v rámci zdieľaného riadenia, je však potrebné ďalej zlepšovať poskytované informácie o schopnosti vykonávať nápravu (z hľadiska ich jasnosti a rozdelenia príslušných údajov), aby sa primerane odôvodnila celková schopnosť Komisie vykonávať nápravu (vrátane opráv požadovaných Komisiou a akceptovaných členskými štátmi), „odhadované budúce opravy“ a výsledné „riziko pri ukončení“. Konkrétne a) sa vyžadujú dodatočné údaje týkajúce sa rozdelenia na preventívne a nápravné opatrenia vykonané členskými štátmi a b) vzťah medzi „odhadovanými budúcimi opravami“ a „vykonanými opravami“ sa musí jasne vysvetliť a podporiť príslušnými údajmi, a to po prvé na úrovni generálnych riaditeľstiev vo výročných správach o činnosti a po druhé na úrovni Komisie vo výročnej správe o riadení a výkonnosti. 5.Konzultácie s výborom Komisie pre finančné nezrovnalosti Pri predkladaní stanoviska uvedeného v článku 93 nariadenia o rozpočtových pravidlách výbor zriadený podľa článku 143 nariadenia o rozpočtových pravidlách neuviedol v roku 2021 žiadne systémové problémy. 6.Zmierňujúce opatrenia v súvislosti s možným konfliktom záujmov (medzinárodné štandardy pre vnútorný audit) – vyšetrovanie európskeho ombudsmana Súčasný generálny riaditeľ Útvaru pre vnútorný audit, vnútorný audítor Komisie, Manfred Kraff, nastúpil do úradu 1. marca 2017. Generálny riaditeľ Kraff bol predtým zástupcom generálneho riaditeľa a účtovníkom Komisie na Generálnom riaditeľstve pre rozpočet.